
Ajánlás 
a Pro Scientia Aranyérem odaítéléséhez

Kapelner Tamás a Budapesti Műszaki Egyetem Villamosmérnöki és Informatikai karának volt hallgatója, októberben kezdi meg PhD képzését a Göttingeni Egyetem Idegtudományi, Biofizikai és Molekuláris Biológiai Doktori Iskoláján (Göttingen Graduate School for Neurosciences, Biophysics, and Molecular Biosciences). 2006-2010 között a Budapesti Műszaki és Gazdaságtudományi Egyetem (BME) Villamosmérnöki alapszakának hallgatója volt, majd 2010-2012 között a BME Egészségügyi mérnöki mesterképzését, 2011-2013 között pedig a BME Villamosmérnöki mesterképzését végezte el, mindhárom képzésen kitüntetéses oklevelet szerezve. 

Alapképzését a BME német nyelvű képzésén szerezte, tanulmányi eredményeinek köszönhetően a 2008/2009-es tanévben egy szemesztert a Karlsruhei Műszaki Egyetemen töltött. Kiváló eredményei munkájának minőségében is megmutatkoznak: BSc szakdolgozatával megnyerte a Pro Progressio alapítvány szakdolgozat ösztöndíj pályázatának első helyét, MSc diplomamunkájának témakörében pedig az IEEE nemzetközi MeMeA konferenciáján tartott angol nyelvű előadást, elnyerte a MATE diplomaterv pályázatának 3. helyét, illetve átültette megoldásait egy létező orvosi döntéstámogató rendszerbe. 

A konferencia-kiadványban megjelent publikáció mellett megjelentek publikációi az IME szakfolyóiratban, illetve a Statisztikai Szemlében is.
Kapelner Tamás mindezek mellett számos pályázaton és versenyen is részt vett, a 2013. évi OTDK Közgazdasági módszertan, statisztika tagozatában első helyezést ért el, korábban pedig helyezést ért el a BCE és a BME Tudományos Diákköri Konferenciáin is. Részt vett továbbá a BME 2011-es RobonAut versenyén, valamint bírálói tevékenységet folytatott a BCE Közgáz Campusa 2013. évi Tudományos Diákköri Konferenciáján. 
Tanulmányai alatt mutatott, műszaki és közgazdaságtudományi területen egyaránt kiemelkedő tudományos teljesítménye, illetve egyéb eredményei alapján messzemenően támogatom Kapelner Tamás Pro Scientia Aranyérem pályázatát.

